José Molina, antic alumne de l’IES Vicent Andrés Estellés, presenta l’exposició “Distopía: mundos hipotéticos a través del cómic”
2025-07-24

Divendres passat 16 de maig, l’IES Vicent Andrés Estellés de Burjassot va inaugurar l’exposició Distopía: Mundos hipotéticos a través del cómic, una proposta visual de José Molina, antic alumne que, després de cursar l’ESO i el Batxillerat d’Arts en l’institut, està a punt de concloure el Grau en Belles Arts per la Universitat Politècnica de València.

La mostra, que es podrà visitar fins al 12 de setembre a la sala d’exposicions del centre educatiu, convida a un recorregut pels mons alternatius del concept art, amb el còmic Beyond the Protocol com a eix narratiu. En esta obra, Molina desplega un imaginari distòpic a través de diferents i evocadores atmosferes.

La inauguració de la mostra va comptar amb la la presència del director, David Llavata, qui va ser professor i tutor de Molina durant la seua etapa en l’institut, així com de Jaime Carañana, professor de Dibuix que va acompanyar a Molina en els seus primers passos. També van assistir els regidors de l’Ajuntament de Burjassot, Javier Naharros, Manuela Carrero i Yolanda Andrés, personal docent i alumnat del Batxillerat d’Arts, que va mostrar admiració pel treball del jove creador.

Durant la seua trobada amb l’alumnat de Batxillerat Artístic, Molina va desgranar el seu itinerari formatiu i va revelar les diferents fases del procés creatiu que va donar forma a l’obra, des dels primers esbossos fins a la construcció de l’univers narratiu. La xarrada va resultar inspiradora per als estudiants, els qui es van mostrar fascinats davant la possibilitat de comprendre l’art des d’una perspectiva pròxima. Així mateix, Molina es va sentir orgullós de poder presentar l’exposició en el que va ser el seu institut i l’escenari on va començar la seua trajectòria artística.